Subject: FW: Tallinna Vaba Waldorfkooli hoone (Tuulemaa tn 12, Tallinn) renoveerimise ja energiatõhususe toetused
From: "Kliimaministeerium info" <[email-masked]>
To: "Info - RAM" <[email-masked]>, <[email-masked]>
Cc: <[email-masked]>
Date: Tue, 18 Nov 2025 07:14:13 +0200

Tere

Kliimaministeerium ei jaga avaliku sektori hoonetele toetusi, kuid 
Rahandusministeerium ning Regionaal- ja Põllumajandusministeerium küll ning 
seetõttu edastame pöördumise.

Lugupidamisega

Kliimaministeerium

From: Rene Tuvikene <[email-masked]>
Sent: Thursday, November 13, 2025 12:28 PM
To: Kliimaministeerium info <[email-masked]>
Subject: Tallinna Vaba Waldorfkooli hoone (Tuulemaa tn 12, Tallinn) 
renoveerimise ja energiatõhususe toetused

Austatud Kliimaministeerium,

MTÜ Haridus- ja Kultuuriselts Tuulemaa juhatus, kes peab Tallinna Vaba 
Waldorfkooli, soovib alustada pikaajalisema ja süsteemsema planeerimisega 
seoses kooli tegevusega Tuulemaa tn 12, Tallinn asuvas koolihoones.

Tegemist on Tallinna linnale kuuluva hoonega, mida meie kool on kasutanud 
juba aastaid. Hoone on amortiseerunud ning vajab põhjalikumat 
rekonstrueerimist, sh küttesüsteemi, ventilatsiooni ja elektrisüsteemide 
uuendamist, katuse ja pööningu korrastamist ning vundamendi ja välispiirete 
soojustamist. Meie eesmärk on viia hoone vastavusse tänapäevaste nõuetega 
nii sisekliima, energiatõhususe kui ka kasutusmugavuse osas ning panustada 
nii Eesti kui ka Euroopa Liidu kliimaeesmärkide täitmisesse.

Kooli rahalised võimalused ulatuslikuks rekonstrueerimiseks on piiratud, 
mistõttu otsime koostöös Tallinna linna kui hoone omanikuga võimalusi 
erinevate riiklike ja Euroopa Liidu toetuste kaasamiseks. oleme aru saanud, 
et Kliimaministeeriumil on keskne roll hoonete energiatõhususe poliitika 
kujundamisel ja vastavate toetusmeetmete ettevalmistamisel. Seetõttu palume 
Teilt abi ülevaate saamisel:

1.	Millised olemasolevad või lähiajal avatavad toetusmeetmed ja programmid 
võiksid põhimõtteliselt sobida Tallinna linnale kuuluva koolihoone (Tuulemaa 
tn 12) energiatõhusaks renoveerimiseks?
2.	Millised on tavapärased eeltingimused sellistele toetustele 
kandideerimiseks (nt energiamärgis, energiaaudit, omavalitsuse 
omafinantseeringu maht, nõuded hoone kasutusele ja sihtotstarbele jne)?
3.	Kuidas on toetuste puhul üldjuhul jaotatud rollid kohaliku omavalitsuse 
kui hoone omaniku ja koolipidaja/MTÜ kui pikaajalise kasutaja vahel? Kas ja 
mil määral saab koolipidaja olla projektis partnerina või sisuliselt 
kaasatud, kui investeering tehakse linnale kuuluvale varale?
4.	Kas Kliimaministeeriumil on koostöös teiste asutustega (nt Riigi 
Tugiteenuste Keskus jm) kavandamisel või ettevalmistamisel täiendavaid 
meetmeid, mis on suunatud just avalikele haridusasutustele (koolid, 
lasteaiad) ning mida tasuks Tuulemaa tn 12 hoone pikaajalisel planeerimisel 
arvesse võtta?

Paralleelselt peame Tallinna linnaga läbirääkimisi hoone kasutamise 
pikaajalise õigusliku lahenduse (nt hoonestusõiguse või pikema üürilepingu) 
osas, et luua eeldused renoveerimisinvesteeringute tegemiseks. Seetõttu 
oleks Kliimaministeeriumi poolsed selgitused ja suunised toetusvõimaluste 
osas meile väga oluliseks sisendiks nii linna kui ka kooli edasistes 
otsustes ja kokkulepetes.

Täname Teid ette abi ja selgituste eest ning ootame Teie vastust esimesel 
võimalusel.

Lugupidamisega

Rene Tuvikene
juhatuse liige
MTÜ Haridus- ja Kultuuriselts Tuulemaa / Tallinna Vaba Waldorfkool
[email-masked] <mailto:[email-masked]>

---

Kiri on saadetud väljastpoolt valitsemisala.  Ärge avage kirjaga kaasa 
tulnud linke või manuseid enne, kui olete saatja õigsuses ja sisu 
turvalisuses kindel.